Stavanger Roklub

Stavanger Roklub (stiftet 9. april 1894) er Stavangers nest eldste idrettslag og en av de eldste roklubbene i Norge. Klubben har lang tradisjon for sportslig suksess, både nasjonalt og internasjonalt.


== Historie ==
Kristian Johannesen foreslo under Stavanger Turnforenings årlige avslutningsfest den 9, april 1894, at en roklubb i Stavanger burde etableres. Forslaget fikk nok støtte til å tegne 13 medlemmer og en innkalling til en konstituerende generalforsamling som valgte et styre bestående av Oluf Eeg Larssen, Kristian Johannesen, O. Housken, Chr. Nedland og Alb. L. Barstad.  
Stavanger Roklubb (SR) leide sitt første båthus ved sjøkanten i Nordbøgata, men klubben måtte flytte allerede i 1900 på grunn av utvidelsen av Skansekaien. Klubben flyttet båtene til et lagerhus på Natvigsminde, men denne stedet ble for lite etter kun en sesong.
SR arrangerte sin første kapproing i Galeivågen den 4. august 1897.SR fikk 25 kvinnelige medlemmer den 5. april 1905. Til sammenligning tillot ikke Christiania Roklub kvinnelige medlemmer før 1976.
I Bergen, 1910, deltok SR i sin første landskapproing, og tok førsteplass i færingsløpet.
Samme år, etter flere skrinlagte planer og avviste søknader, ble klubbens planer om et nytt båthus i Strømvig godkjent av kommunen med visse forbehold i 1912 og arkitekt Greve tegnet det nye bygget uten vederlag. Klubben måtte ta opp et lån på 2000,- kroner i Stavanger Sparekasse for å kunne realisere planene.
Med eget klubbhus i Strømvig på plass, økte medlemstallet i 1914 til mellom 100-165 aktive og passive medlemmer.


=== 1915–1949 ===
Stavanger Roklub deltok med ett junior og ett seniorlag i Norges Roforbunds landskapproing i Holtekilen i 1915. Det seirende seniorlaget bestod av Karl Nag, Karl Larsen, Thore Michelsen, Tollef Tollefsen og Chr. Andreassen (cox). Laget ble påmeldt til det skandinavisk romesterskapet i København samme år.
SR vant med ca. fire båtlengder, tok Øresundspokalen og ble nordisk mester med innrigget firer i dette nordiske mesterdkapet.I 1916 vant SRs firer igjen en overlegen seier på landskapproingen i Holtekilen, og juniorlaget fikk andrepremie.
Terje Vigen roklubb arrangerte kretsmesterskap for vestlandet i 1917, og SRs firer seiret.
Bergens Roklub arrangerte  kretsmesterskap for vestlandet i 1918 på Nordåsvannet, og SRs firer seiret med fem båtlengder.I 1918 deltok SRs firer igjen med sin firer på landskapproing i Holtekilen, og vant denne gangen H. M. Kongens vandrepokal for tredje gang, til odel og eie.I landskapproing arrangert av Bærum roklub i Holtekilen i 1918 hadde SR Conrad B. Olsen og Tollef Tollefsen i egen båt med styrer fra Bærum Roklub. 1500m for Bindalsfæring med styrer ble også vunnet av Stavanger Roklub; Conrad B. Olsen med 11 år gamle styrer Bjørn Torgersen.Seier i både utrigget og innrigget firer gikk til SR i Bergen, 1919.NM seier i åtter gikk til SR i Sandefjord, 1919.
SR vant gull i åtter under NM på Nordåsvannet i 1931.I de olympiske sommerlekene i 1920 i Antwerpen var SRs åtter i semifinale med England (Leander R.C.) Stavanger hadde best tid av de to tapende semifinalistene under lekene og fikk derfor 3.-plass.
Stavanger Roklubs roere under lekene var Theodor Nag, Conrad Olsen, Adolf Nilsen, Håkon Ellingsen, Thore Michelsen, Arne Mortensen, Karl Nag, Tollef Tollefsen (stroke) og Christiania Roklub medlem Thoralf Hagen som styrmann.


=== 1950–1999 ===
Fra 1976 til 1996 var det to VM og seks OL-deltakere fra SR; Ed Hillstad (VM-sølv 1976), Arne Gilje (VM-gull 1978 og 1979), Rune Dahl (OL-deltaker 1976), Kjell Sverre Voll, Tore Øvrebø og Ole Andreassen (OL-deltakere 1988), Kjetil Undset (OL-sølv i 1992 og 1996) og Steffen Skår Størseth (OL-sølv 1996). 
 Steffen Skår Størseth, møbelsnekker og roer fra Stavanger Roklub, tok også bronse i firer under junior-VM i 1993, bronse for dobbeltsculler i VM 1995 og gull i firer og åtter med styrmann på det nordiske mesterskap i 1995.NM i roing, 1994, ble arrangert av SR på Stora Stokkavatnet, hvor klubben seiret i lettvekt dobbelt sculler.
SR var beste roklubb i NM i 1997, med sju gull, en bronse og to fjerdeplasser.
SR var igjen beste roklubb i NM i 1998, med fire gull, tre sølv og fire bronse.
NM-gull i Årungen i 1999 gikk til SRs dobbeltsculler (Kjetil Undset og Steffen Skår Størseth), og lettvekt firer (Arne Tvedt Gundersen, Askild Tou, Njål Stensland og Jone Jonassen).


=== 2000– ===
Roklubbens hus på Hestemarka ved Stora Stokkavatnet ble offisielt åpnet av Stavangers varaordfører, Bjørg Tysdal Moe den 11. april 2000. Flytteplanen fra Strømvig til Hestemarka ble fremlagt allerede i 1988. Klubben fikk, som i 1910, mange utfordringer i forbindelse med flyttingen.

Med totalt sju gull, to junior og fem senior, ble SR beste roklubb i NM på Årungen i juni 2000. NM-gull gikk til SRs dobbeltsculler (Kjetil Undset og Steffen Skår Størseth), og firer u/styrmann, lettvekt (Arne Tvedt Gundersen, Askild Tou, Jone Jonassen og Njål Stensland).
SR roer Are Strandli tok et EM-sølv, en tredjeplass i verdenscupen og VM-gullet i dobbeltsculler (lettvekt) i Chungju i 2013 sammen med  Kristoffer Brun.SR roer Tina Schøyen og hennes makker Maren B. Sandbu fra Christiania Roklub tok gull i nordisk mesterskap for dobbeltsculler i Årungen.
SR tok fem gull og endte som nest beste klubb i NM på Voss i 2001.Tine Hiorth Schøyen fra SR ble norgesmester i singlesculler i 2006.Are Strandli tok tredjeplass i singlesculler lettvekt i verdenscupstevnet i München i juni 2010.
Are Strandli og Tine Hiorth Schøyen tok hver sin individuelle gullmedalje i singlesculler under NM i 2010. For senior i dameklassen for dobbeltsculler, tok Hiorth Schøyen også sølv sammen med førsteårs-junioren Hanne Midtbøe. Lettvekter Are Strandlis prestasjon vakte oppsikt på Årungen ved å slå  Olav Tufte i herrenes singlesculler for tungvektere. Hilde Gudem ble tildelt kongepokalen for sin innsats under dette NM med blant annet gull i lettvekt singlesculler.


== Referanser ==


== Eksterne lenker ==
Offisielt nettsted 
Historie Stavanger roklub